גלעד כץ (כדורסלן)

גלעד כץ (נולד ב-15 ביולי 1968 ברמת גן) הוא כדורסלן עבר ישראלי ומאמן בהווה, שיחק בין השאר במכבי תל אביב, בית"ר רמת גן, הפועל תל אביב, בבאייר ג'יינטס לברקוזן בגרמניה ובאוניברסיטת קונטיקט בארצות הברית.

ביוגרפיה
כץ החל לשחק כדורסל בבית הספר ובקבוצת הנוער של מכבי תל אביב מגיל 13. באוגוסט 1985 השתתף עם נבחרת ישראל לנוער באליפות אירופה לקדטים בבולגריה.

בעונת 1986/87 זכה עם קבוצת הנוער של מכבי תל אביב באליפות המדינה.

קריירה כשחקן
החל מעונת 1987/88 שיחק בעמדת הרכז בקבוצת הבוגרים של מכבי תל אביב, בסוף העונה ביקש לעבור למכבי רמת גן כדי לקבל יותר דקות משחק, אך לא שוחרר על ידי מכבי תל אביב. באותה תקופה שיחק כרכז מחליף לצד לייזי גורדון, בעוד מוטי ארואסטי ואחר כך חן ליפין משמשים הרכז המוביל. ב-1988 ו-1989 הגיע עם הקבוצה לגמר גביע אירופה (הפסדים מול מילאן וספליט), אך לא נעשה בו שימוש במשחקים אלו.

בקיץ 1989 היה שותף בסגל נבחרת ישראל ל. כץ נשאר במכבי עד קיץ 1990 ולאחר מכן שיחק 25 משחקים בקבוצת אוניברסיטת קונטיקט בארצות הברית בין 1990 ל-1992 תחת המאמן ג'ים קלהון. כץ השיג ממוצע של 2.6 נקודות לכל משחק בו שותף. שם הוא גם סיים תואר ראשון במנהל עסקים. הוא זכה עם מכבי תל אביב באליפות ישראל ב-1988, 1989 ו-1990 וכן בגביע המדינה ב-1989 וב-1990.

בעונת 1992/93 היה שחקן חופשי וחתם בקבוצת מכבי חיפה, שם השיג ממוצע של 7.2 נקודות למשחק. עם זאת בסוף העונה הקבוצה ירדה ליגה וכץ עזב.

בעונת 1993/94 שיחק בעיר הולדתו, בבית"ר רמת גן, והעלה את ממוצע הנקודות שלו ל-11.3 למשחק. בין השאר שיחק בדרבי היסטורי ראשון בין בית"ר רמת גן למכבי רמת גן.

בעונת 1994/95 שיחק בהפועל תל אביב. בעונת 1995/96 עבר למכבי ירושלים, בה פתח היטב את העונה עם כ-10 נק' למשחק ובמהלכה שב למכבי תל אביב בעקבות פציעתו של גיא גודס. 

כץ, שמחזיק גם אזרחות גרמנית, קיבל הצעה מקבוצת הבונדסליגה באייר ג'יינטס לברקוזן ועבר לשם בעונת 1996/97. בסוף 1996 עזב את לברקוזן, אך נשאר בבונדסליגה ושיחק ב-BG לודוויגסבורג עד סוף העונה. עם הקבוצה הוא ירד מהבונדסליגה. הוא חזר לישראל ושיחק בראשון לציון ב-1997/98 ובהפועל תל אביב ב-1998/99.

קריירה כמאמן
כץ פרש מממשחק בגיל 31 ופנה לקריירה כאיש עסקים ויזם נדל"ן, במקביל החל בקריירת אימון. תחילה כמאמן מכבי הוד השרון, החל מעונת 2002/3 במשך שלוש עונות.

בסוף 2004 החל לשמש כעוזר מאמן של גיא גודס במכבי ראשון לציון. ביולי 2006 החליף את גיא גודס בתפקיד המאמן. אולם במרץ 2007 פוטר מתפקיד המאמן, לאחר שורה של הפסדים. אחר כך שימש מאמן נוער באליצור יבנה, ובנבחרת העתודה במשך שלוש שנים.

בעונת 2014/15 מונה למאמן קבוצת בנות הרצליה איתה הגיע לחצי גמר הפלייאוף וזכה בגביע המדינה, תואר ראשון בו זכתה הקבוצה. במאי 2018 מונה למאמן א.ס. רמת השרון, אולם פוטר לאחר שלושה משחקים.

בדצמבר 2018 מונה למאמן מכבי בנות אשדוד.

קישורים חיצוניים

 גלעד כץ באתר מנהלת ליגת העל בכדורסל

הערות שוליים

כדורסלנים ישראלים
כדורסלני אוניברסיטת קונטיקט
כדורסלני מכבי תל אביב
כדורסלנים ישראלים בליגת המכללות בארצות הברית
ישראלים שנולדו ב-1968